# DATGANIAD YSGRIFENEDIG

# GAN

# LYWODRAETH CYMRU

|  |  |
| --- | --- |
| **TEITL** | **Ymgynghoriad ar Gynllun Sŵn a Seinwedd newydd i Gymru** |
| **DYDDIAD** | **26 Mehefin 2023** |
| **GAN** | **Julie James AS, Y Gweinidog Newid Hinsawdd** |

Un o amcanion ein Rhaglen Lywodraethu yw gwneud ein dinasoedd, ein trefi a’n pentrefi yn lleoedd gwell fyth i fyw a gweithio ynddynt. Mae Llywodraeth Cymru yn cydnabod yr effeithiau cadarnhaol a’r effeithiau negyddol y gall yr amgylchedd sain ei gael ar iechyd a lles pobl. Ni yw’r wlad gyntaf yn y DU i gynnwys seinweddau nid mewn polisïau cenedlaethol yn unig ond mewn deddfwriaeth sylfaenol bellach hefyd.

Heddiw rwy’n lansio ymgynghoriad 14 wythnos ar ein Cynllun drafft Sŵn a Seinwedd ar gyfer y cyfnod o bum mlynedd rhwng 2023 a 2023. O’i fabwysiadu, bydd yn disodli’r [Cynllun gweithredu sŵn a seinwedd 2018 i 2023](https://www.llyw.cymru/cynllun-gweithredu-swn-seinwedd-2018-i-2023) presennol, a hon fydd ein strategaeth genedlaethol statudol gyntaf ar seinweddau i’w chyhoeddi yn unol â Rhan 2 [Bil yr Amgylchedd (Ansawdd Aer a Seinweddau) (Cymru)](https://busnes.senedd.cymru/mgIssueHistoryHome.aspx?IId=40984).

Mae’r Cynllun drafft yn cynnal ac yn gwella negeseuon craidd y Cynllun Gweithredu Sŵn a Seinwedd, sy’n cynnwys:

* ein huchelgais o ran seinweddau priodol;
* ein hymrwymiad i ymsefydlu’r pum ffordd o weithio yn Neddf Llesiant Cenedlaethau’r Dyfodol (Cymru) 2015; a
* ein hymrwymiad i gysylltu camau gweithredu ar sŵn ac ansawdd aer gyda’i gilydd pan fydd hynny yn gwneud synnwyr.

Mae’r Cynllun drafft yn nodi’r hyn rydym wedi ei gyflawni dros y pum mlynedd ddiwethaf, megis gwaith gostegu sŵn ar y rhwydwaith cefnffyrdd. Mae hefyd yn tynnu sylw at y datblygiadau mewn canllawiau a pholisïau cynllunio. Yn benodol, mae hyn yn cynnwys ein gwaith o ran cyhoeddi a gweithredu [Nodyn Cyngor Technegol (TAN 11)](https://www.llyw.cymru/canllawiau-cynllunio-diwygiedig-mewn-perthynas-ag-ansawdd-aer-swn-seinwedd?_ga=2.137132469.467288808.1687164131-13681919.1686748602&_gl=1%2Adm3xa4%2A_ga%2AMTM2ODE5MTkuMTY4Njc0ODYwMg..%2A_ga_L1471V4N02%2AMTY4NzE3ODE1NS4xNjMuMS4xNjg3MTgwOTcyLjAuMC4w) newydd a chanllawiau dylunio seinwedd perthnasol.

Mae’r cynllun drafft yn dangos ein mapiau sŵn diweddaraf a chanlyniadau’r cwestiynau am sŵn a ofynnwyd yn [Arolwg Cenedlaethol Cymru](https://www.llyw.cymru/arolwg-cenedlaethol-cymru) 2021-22. Yn ogystal â hynny, mae’n cynnwys pynciau newydd sydd wedi dod i’r amlwg yn ystod y pum mlynedd ddiwethaf, megis materion yn ymwneud â gweithio o bell, amrywiaeth clywedol, pympiau gwres ffynhonnell aer, newidiadau mewn terfynau cyflymder, a thân gwyllt.

Mae’r ymgynghoriad ar gael ar [wefan Llywodraeth Cymru](https://www.llyw.cymru/ymgyngoriadau), ac yn cau ar 2 Hydref. Croesewir eich ymatebion.